Zeder trek swaar weens swak ekonomie | Netwerk24
Deur Hanlie Stadler 03 Oktober 2019 14:23
Die swak ekonomie het Zeder, ’n beleggingsbeheerfirma in landbou en kosvervaardiging, diep seergemaak in die ses maande tot einde Augustus.
Die maatskappy se herhalende wesensverdienste per aandeel gaan tussen 3,3c en 3,9c beloop, oftewel tussen 60,2% en 66,3% laer as in dieselfde ses maande van 2018.
Norman Celliers, uitvoerende hoof van Zeder.
Zeder se gekonsolideerde wesensverdienste is die som van sy effektiewe belang in die herhalende wesensverdienste van sy onderliggende beleggings.
Zeder besit onder meer ’n belang van 28,23% in Pioneer Foods, 97,4% van die vrugte-uitvoergroep Capespan, 41,1% van die landboudienstefirma Kaap Agri, 29,3% van die hoender- en eierprodusent Quantum Foods, en 95,3% van die saadprodusent Zaad.
Die maatskappy se wesensverdienste per aandeel gaan tussen 2c en 2,8c beloop, oftewel tussen 90,8% en 93,4% laer as in 2018.
Die maatskappy se toeskryfbare verdienste per aandeel sal tussen 25,3c en 26,3c beloop, oftewel tussen 3,7% en 7,3% laer as ’n jaar gelede.
Die nuus het Zeder se aandeelprys met tot 3% laat daal deur die loop van Donderdag.
Zeder sê in ’n Sens-verklaring die meeste van die maatskappye waarin hy belê, gaan almal gebuk onder uitdagende handelstoestande.
Die som-van-sy-dele-waarde, wat die aandeelprys van al sy JSE-genoteerde beleggings en die interne waardasies van ongenoteerde beleggings insluit, beloop nou R6,22 per aandeel.
Dis straks die laaste stel resultate wat Pioneer insluit. Die Amerikaanse koeldrank-en-kosreus PepsiCo het in Julie R110 per Pioneer-aandeel vir die hele Pioneer aangebied in ’n transaksie wat sowat R23 miljard werd is. Dit sal tot die denotering van Pioneer lei.
Zeder gaan nagenoeg R6,4 miljard in die sak steek.
Pioneer se aandeelhouers stem op 15 Oktober oor die transaksie.
Meer oor: Zeder | Pioneer Foods | Kosvervaardigers | Landbou | Beleggingsbeheerfirma